UPDATE. Din cele 37 automate de vândut cartele, 28 sunt funcţionale, iar 9 au intrat într-un program de reparaţii care se va finaliza la sfârşitul lunii iunie din acest an, potrivit unui comunicat semnat de directorul general al Metrorex, Marin Aldea. Metrorex promite că până la sfârșitul acestui an vor fi instalate 139 automate noi de vândut cartele (AVC-uri) cu toate facilităţile de emitere carduri magnetice, reîncărcare carduri contactless, acordare de rest la plata cash şi plata cu card bancar, astfel încât fiecare acces din cele 41 de staţii să aibă în dotare minimum 2 AVC-uri. Totodată, cele 37 AVC-uri existente vor fi modernizate, astfel încât vor da rest la plata cu cash şi vor avea posibilitatea de a reîncărca cardurile contactless. De asemenea, Metrorex a semnat vineri un contract cu Banca Comercială Română pentru servicii bancare aferente activităţii comerciale a societăţii, respectiv plata prin POS la casierii, automate de vândut cartele şi direct la aparatul de taxare cu card bancar contactless. „Metrorex depune eforturi consistente pentru a oferi un transport civilizat, sigur şi confortabil cu metroul. Toate problemele care mai există îşi vor găsi soluţii de rezolvare în cel mai scurt timp”, se arată în comunicatul de vineri semnat de șeful Metrorex.



Știrea inițială:

Ministrul Justiției, Raluca Prună, relatează, într-o postare pe contul său de Facebook, că joi seară, după ora 22:00, intrând la metrou la Piața Victoriei, a constatat că nu avea de unde să cumpere cartelă. La casierie era închis, iar automate pentru cartele nu există. Paznicul a recunoscut-o și a invitat-o să sară peste turnichet. Ministrul a refuzat și a apelat la un prieten care a luat-o cu mașina. Postarea se încheie cu un post-scriptum adresat conducerii Metrorex: „Poate Metrorex aude și ne explică de ce ar funcționa metroul după 10 pm dacă nu poți călători cinstit, adică cu bilet?! Mi-e dor de taxatoare;-)))”



Postarea pe Facebook a ministrului Raluca Prună:

„O chestiune de bucureștean, fără legătură cu justiția. Aseară, câteva minute după ora 10, la metrou la piața Victoriei. Vreau să îmi cumpăr o cartelă, domnul din ghereta dedicată îmi spune că nu îmi poate da niciuna, caseria s-a închis la orele 22, el e numai paznic. Constatare: automate pentru cartele nu există. Sunt descumpănită, el e drăgut, mă recunoaște, îmi spune nu e nicio problemă, pot sări peste bară/tourniquet. Nu înțeleg să sar îi spun, am the right change, aș vrea totuși o cartelă. Nu poate face nimic, insistă să sar, îi mulțumesc, nu pot călători fără bilet, insistă din nou, rezist, iese amabil din gheretă, îmi arată un afiș cu programul casieriei. Totul e regulamentar, e închis după 22. Totuși pot sări bară pe răspunderea lui, pentru că au trecut numai 3 minute de la ora închiderii;-) Îi mulțumesc pentru încredere, dat nu pot sări. Între timp mai mulți fericiți posesori de cartele trec regulamentar, răsucind tourniquet'ul.

Învățăminte: după ora 22 fie nu poți merge cu metroul în București dacă nu ai deja cartela, fie ești free rider.

Mă gândesc că e anul Domnului 2016, într-o capitală europeană. Era însă târziu, mă declar învinsă, dar sunt totuși acasă. Sun cel mai bun prieten, vine să mă culeagă între stația de la pta Victoriei și Romană. A fost prea rapid. Nu pot spune dacă la Romană programul caseriei e același... Cel mai probabil că da;-)

PS Poate Metrorex aude și ne explică de ce ar funcționa metroul după 10 pm dacă nu poți călători cinstit, adică cu bilet?! Mi-e dor de taxatoare;-)))